stanford-oval/wikipedia huggingface dataset:
สรีดภงส์

Dam in อุทยานประวัติศาสตร์สุโขทัย บ้านมนต์คีรี ตำบลเมืองเก่า อำเภอเมืองสุโขทัย
| สรีดภงส์   ทำนบพระร่วง |
| --- | --- |


ชื่อทางการ: สรีดภงส์
ที่ตั้ง: อุทยานประวัติศาสตร์สุโขทัย บ้านมนต์คีรี ตำบลเมืองเก่า อำเภอเมืองสุโขทัย
ผู้ดำเนินการ: กรมศิลปากร, กรมชลประทาน
เขื่อนและทางน้ำล้น
ปิดกั้น: เขื่อน
อ่างเก็บน้ำ
ปริมาตรกักเก็บน้ำ: ประมาณ 4 แสนลูกบาศก์เมตร
สรีดภงส์ หรือ ศรีดภงส์, สรีดภงค์, สรีดภงษ์, ทำนบพระร่วง คือเขื่อนที่ตั้งอยู่นอกกำแพงเมืองเก่าทางทิศตะวันตกเฉียงใต้ บริเวณที่ถูกขนาบด้วยภูเขาสองลูกเป็นรูปก้ามปู คือ เขาพระบาทใหญ่และเขากิ่วอ้ายมา ภูเขาทั้งสองลูกนี้อยู่ในทิวเขาหลวงด้านหลังตัวเมืองสุโขทัยโบราณ ลึกเข้าไปในทิวเขานี้เป็นซอกเขาอันเป็นต้นกำเนิดของทางน้ำเรียกว่า "โซกพระร่วงลองขรรค์"
สรีดภงส์ ถูกสร้างขึ้นด้วยแนวคันดิน หรือที่เรียกว่า ทำนบกั้นน้ำ (dyke) มีจุดประสงค์หลักคือการทำหน้าที่กักเก็บน้ำบริเวณที่ราบต่ำระหว่างเขาพระบาทใหญ่และเขากิ่วอ้ายมา เพื่อใช้ในการเกษตรกรรมและการล่อเลี้ยงน้ำในและการใช้สอยในเมืองคูเมืองผ่านทางคลองเสาหอทางทิศตะวันออกตามความลาดชันของพื้นที่ที่ลาดเอียงไปทางทิศตะวันออก
สถาปัตยกรรม

สรีดภงส์เป็นคันดินกั้นน้ำระหว่างเขาพระบาทใหญ่และเขากิ่วอ้ายมา โดยเขื่อนจะกักน้ำและมีระบบชักน้ำไปตามคลองส่งน้ำลำเลียงไปตามคลองสู่กำแพงเมืองเก่า แล้วน้ำจะไหลเข้าสู่สระตระพังเงินสระตระพังทองเพื่อใช้สอยในเมืองและพระราชวังในสมัยสุโขทัย
แหล่งต้นน้ำ

สำหรับแหล่งต้นน้ำในอดีตเรียกว่า โซก ก็คือลำธาร โซกที่สำคัญได้แก่ โซกพระร่วงลองขรรค์ โซกพระร่วงลับขรรค์ โซกพม่าฝนหอก โซกชมพู่ ซึ่งเป็นแหล่งต้นน้ำที่ไหลมาจากเขาประทักษ์ (รัชกาลที่ 6 เคยเสด็จประพาสตามบทพระราชนิพนธ์เที่ยวเมืองพระร่วง)
การเดินทาง

เขื่อนสรีดภงส์อยู่ภายนอกกำแพงเมืองเก่าทางทิศตะวันตกเฉียงใต้ นักท่องเที่ยวสามารถขี่จักรยานแล้วแวะขึ้นไปชมหรือขับรถขึ้นไปยังสันเขื่อนที่ไม่สูงนักได้
สภาพปัจจุบัน

สรีดภงส์ ในเดือนธันวาคม พ.ศ. 2566
ปัจจุบันกรมชลประทานได้สร้างเขื่อนดินสูงเป็นแนวเชื่อมระหว่างปลายเขาพระบาทใหญ่กับเขากิ่วอ้ายมา สามารถกักเก็บน้ำที่ไหลออกมาจากโซกพระร่วงลองขรรค์ บริเวณระหว่างเขาทั้งสองลูกจึงกลายเป็นอ่างเก็บน้ำขนาดย่อมและระบายน้ำจากอ่างเก็บน้ำนี้ลงคลองเสาหอ ซึ่งจะนำน้ำนี้เข้าคูเมืองสุโขทัยที่มุมเมืองทิศตะวันตกเฉียงใต้ อันเป็นตำแหน่งที่มีระดับความสูงของพื้นดินสูงที่สุดของเมืองสุโขทัย น้ำจากคลองเสาหอจะไหลลงคูเมืองด้านทิศตะวันตกและทิศใต้ จากนั้นจะไหลเข้าคูเมืองด้านทิศเหนือและทิศตะวันออกไปสู่มุมเมืองทิศตะวันออกเฉียงเหนือซึ่งมีระดับต่ำที่สุดก่อนที่จะไหลลงแม่น้ำลำพันไปลงแม่น้ำยมที่อยู่ไกลออกไปทางทิศตะวันออก
งานค้นคว้า

จากการศึกษา พบว่าแต่เดิมก่อนที่กรมชลประทานจะก่อสร้างเขื่อนกักเก็บน้ำนั้น บริเวณนี้จะมีคันดินเตี้ย ๆ สูงประมาณ 1-2 เมตร ทอดยาวเป็นแนวขนานกันกับเขื่อนดินสร้างใหม่ของกรมชลประทานมีคำเรียกคันดินโบราณนี้ว่า ทำนบพระร่วง แต่ลักษณะคันดินไม่สูงนักรวมทั้งมิได้มีสภาพการก่อสร้างที่แข็งแรงพอ จึงอาจที่จะวิเคราะห์ได้ว่า คันดินโบราณที่เรียกว่าทำนบพระร่วงนี้ มิได้ทำหน้าที่เป็นเขื่อนกักเก็บน้ำเหมือนกับเขื่อนดินที่กรมชลประทานมาสร้างไว้ อาจจะทำหน้าที่เพียงเพื่อบังคับทิศทางของน้ำที่มีมากในฤดูฝน มิให้ไหลล้นไปในทิศทางอื่นที่มิใช่ทิศทางไปสู่เมืองสุโขทัยแต่จะทำหน้าที่เบนน้ำทั้งหมดที่ไหลมาจากเขาทั้งสองลูกนี้ให้ไหลลงไปในคลองเสาหอทั้งหมด เพื่อนำไปสู่คูเมืองสุโขทัย
ทั้งนี้ แนวคันดินที่ทำหน้าที่เบี่ยงเบนทิศทางของน้ำให้ไหลไปตามทิศที่ต้องการซึ่งทำหน้าที่เหมือนกับทำนบพระร่วงนั้น ถูกพบได้โดยทั่วไปบนพื้นที่ลาดเอียงรอบ ๆ เมืองเก่าสุโขทัย โดยพบมากที่สุดที่บริเวณเชิงเขาด้านทิศตะวันตกจรดทางทิศตะวันตกเฉียงเหนือของตัวเมือง โดยที่ไม่ได้เรียกว่าทำนบพระร่วงแต่อย่างใด เฉพาะคันดินเป็นแนวเชื่อมระหว่างเขาพระบาทใหญ่กับเขากิ่วอ้ายนี้ที่มีชื่อเรียกกันมาว่า "ทำนบพระร่วง" เพราะอาจเป็นคันดินแนวที่ชัดเจนที่สุดและถูกรู้จักมาช้านานก็เป็นได้ ทั้งนี้ ทำนบพระร่วงแห่งนี้ นักวิชาการหลายท่านได้เรียกชื่อเป็น สรีดภงส์ ตามชื่อที่ปรากฏในศิลาจารึกหลักที่ 1 (ศิลาจารึกพ่อขุนรามคำแหงมหาราช)
ดูเพิ่ม

อุทยานประวัติศาสตร์สุโขทัย
แหล่งข้อมูลอื่น

สรีดภงส์ เก็บถาวร 2008-07-17 ที่ เวย์แบ็กแมชชีน
อุทยานแห่งชาติรามคำแหง เก็บถาวร 2008-12-19 ที่ เวย์แบ็กแมชชีน
จอมโจรคิด

บทความนี้เกี่ยวกับตัวละครในยอดนักสืบจิ๋วโคนันและจอมโจรอัจฉริยะ สำหรับความหมายอื่น ดูที่ จอมโจรอัจฉริยะ
| คุโรบะ ไคโตะ |
| --- | --- |
ตัวละครใน จอมโจรอัจฉริยะ และยอดนักสืบจิ๋วโคนัน

ปรากฏครั้งแรก: จอมโจรอัจฉริยะ เล่ม 1 "จอมโจรคืนชีพ" (2530)
สร้างโดย: โกโช อาโอยามะ
ให้เสียงโดย: ญี่ปุ่น: คัปเป ยามางูจิ ไทย: มนูญ เรืองเชื้อเหมือน (ทีไอจีเอ) ภัคภูมิ ลิ้มมานะสถาพร (ทีไอจีเอ, โมเดิร์นไนน์) อิทธิพล มามีเกตุ (โมเดิร์นไนน์)
ประวัติ
เพศ: ชาย
ญาติ: คุโรบะ โทอิจิ (พ่อ) คุโรบะ จิคาเงะ (แม่) คุโด้ ยูซากุ (อา) คุโด้ ยูกิโกะ (อาสะใภ้) คุโด้ ชินอิจิ (ลูกพี่ลูกน้อง) นากาโมริ อาโอโกะ (แฟน)
สัญชาติ:  ญี่ปุ่น
ฉายา: จอมโจร 1412, จอมโจรคิด, เรดแฮริงก์ (นามแฝงในสันนิบาตคนรักมายากล), นักมายากลใต้แสงจันทร์
ส่วนสูง: 174 ซม.
ความถนัด: มายากล และสกีน้ำแข็ง
จอมโจรคิด (ญี่ปุ่น: 怪盗キッド; โรมาจิ: Kaitō Kiddo; ทับศัพท์: Kaito Kid) ; (อังกฤษ: Kid the Phantom Thief) เป็นฉายาของตัวละครในมังงะเรื่อง จอมโจรอัจฉริยะ แต่งโดย โกโช อาโอยามะ จอมโจรคิดเป็นที่รู้จักมากจากบทบาทในมังงะและอนิเมะเรื่อง ยอดนักสืบจิ๋วโคนัน ที่แต่งโดยผู้เขียนคนเดียวกัน จอมโจรคิดในปัจจุบันมีทั้งหมด 2 รุ่น โดยชื่อจริงของจอมโจรคิดรุ่นแรกคือ คุโรบะ โทอิจิ (ญี่ปุ่น: 黒羽 盗一; โรมาจิ: Kuroba Tōichi) แต่หลังจากโทอิจิเสียชีวิตจากการถูกสังหาร บุตรชายของเขา คุโรบะ ไคโตะ (ญี่ปุ่น: 黒羽 快斗; โรมาจิ: Kuroba Kaito) ได้สืบทอดตำแหน่งจอมโจรคิดต่อเป็นรุ่นที่ 2 โดยหวังว่าจะพบเบาะแสของบุคคลที่สังหารพ่อของเขา ซึ่งจอมโจรอัฉริยะเล่ม 5 ตอน มิดไนท์โครว์ อาจจะมีเบาะแสว่า คุโรบะโทอิยังนั้นยังไม่ตาย ในปัจจุบันเมื่อกล่าวถึงจอมโจรคิด จะหมายถึงจอมโจรคิดรุ่นที่ 2 คือ คุโรบะ ไคโตะ ยกเว้นจะมีการกล่าวว่าเป็นโทอิจิโดยเฉพาะ
การออกแบบตัวละคร

ในจอมโจรอัจฉริยะเล่ม 4 ได้นำเสนอบทสัมภาษณ์ของโกโช อาโอยาม่า ผู้วาดจอมโจรคิด เขากล่าวว่าตัวละครที่วาดนี้เขาต้องการสื่อถึงภาพลักษณ์ของคนที่ "แว่บไปแว่บมา หาตัวจับยาก ห้าวหาญไม่มีใครเปรียบ หน้าตาหล่อเหลาเหมือนอาร์แซน ลูแปง และเป็นคนเจ้าเล่ห์" ตัวการ์ตูนนี้ให้ความสนุกในแบบของผู้ถูกล่าที่ต้องหนี อย่างไรก็ตามเขายังกล่าวถึงการวาดชุดคลุมของไคโตะนั้นว่า "ลำบากเอาการ"
ประวัติ

คุโรบะ โทอิจิ ซึ่งเป็นจอมโจรคิดรุ่นพ่อปรากฏตัวในฐานะนักมายากลและอาชญากรเมื่อ 8 ปีก่อนที่จะเกิดเรื่องในมังงะเรื่อง จอมโจรอัจฉริยะ โดยปรากฏตัวครั้งแรกที่กรุงปารีส ประเทศฝรั่งเศส พร้อมด้วยผู้ติดตามชื่อจิอิ โคโนะสึเกะ โทอิจิมีชื่อเสียงมากจนได้รับการขนานนามว่าเป็นนักมายากลมือหนึ่งของโลก 10 ปีต่อมาหลังจากการปรากฏตัวครั้งแรก โทอิจิถูกสังหารระหว่างการแสดงโดยองค์กรองค์กรหนึ่งที่ต้องการชิง แพนโดร่า อัญมณีที่จะมีสีแดงและหลั่งน้ำตาในคืนวันพระจันทร์เต็มดวง ที่เชื่อว่าผู้ที่ได้ดึ่มน้ำตาจากแพนโดร่าจะเป็นอมตะ หลังจากนั้นเมื่อเริ่มเรื่องจอมโจรอัจฉริยะ จิอิ ซึ่งเป็นผู้ติดตามของโทอิจิได้ปลอมตัวเป็นจอมโจรคิดโดยหวังจะให้องค์กรที่สังหารโทอิจิปรากฏตัว โดยการปรากฏตัวในครั้งนี้เน้นการขโมยอัญมณีที่อยู่ในประเทศญี่ปุ่น เป็นหลัก ต่างจากครั้งอื่น ๆ ที่มีการขโมยอัญมณีนอกประเทศญี่ปุ่นด้วย เป็นเวลาเดียวกับที่ คุโรบะ ไคโตะ ซึ่งเป็นบุตรของโทอิจิได้ค้นพบความจริงว่าพ่อของเขาเป็นจอมโจรคิดและถูกสังหารโดยองค์กรดังกล่าว ไคโตะจึงรับหน้าที่เป็นจอมโจรคิดเพื่อล่อให้องค์กรที่สังหารพ่อของเขาปรากฏตัวเพื่อสืบทอดหน้าที่ต่อจากจิอิ และเพื่อป้องกันไม่ให้องค์กรชิงอัญมณีแพนโดร่าไปด้วย
จอมโจรคิดไม่ว่าในรุ่นพ่อหรือรุ่นลูก ต่างก็ปรากฏตัวในยอดนักสืบจิ๋วโคนันเช่นกัน ทั้งในร่างบุคคลธรรมดาหรือจอมโจรคิด โดยคุโรบะ โทอิจิ เคยปรากฏตัวครั้งหนึ่งกับยูกิโกะและไคโตะในฉากรำลึกถึงอดีตในยอดนักสืบจิ๋วโคนัน ส่วนคุโรบะ ไคโตะ ปรากฏตัวครั้งแรกในตอน "โคนัน VS จอมโจรคิด" และต่อมาก็ได้กลายเป็นตัวละครหนึ่งในเรื่องนั้น รวมถึงตัวละครเสริมผู้ขัดขวางจอมโจรคิด เช่น สารวัตรนากาโมริ กินโซ ฮาคุบะ ซางุรุ  ก็ได้กลายเป็นตัวละครในเรื่องนั้นด้วยเช่นกัน ในทางกลับกันตัวละครจากยอดนักสืบจิ๋วโคนันก็เคยปะทะกับจอมโจรคิดมาแล้ว เช่น ในคดีแบล็กสตาร์ในจอมโจรอัจฉริยะ คุโด้ ชินอิจิ เคยปะทะกับคุโรบะ ไคโตะมาแล้ว และเชื่อกันว่าเหตุการณ์ครั้งนั้นเป็นเหตุที่ทำให้จอมโจรคิดและโคนันทราบตัวจริงซึ่งกันและกัน
ประวัติ > ที่มาของชื่อ

แม้ว่าจอมโจรคิดจะมีฉายามากมาย เช่น ลูแปงแห่งเฮเซ นักมายากลใต้แสงจันทร์ เป็นต้น แต่ชื่อเรียกที่เป็นทางการตามที่ทั้ง ตำรวจสากล FBI และ CIA ตั้งไว้เป็นชื่อรหัส (Code Name) ที่เรียกว่า 1412 เดิมข้อมูลนี้ถูกเก็บไว้เป็นความลับแต่ก็รั่วไหลออกมา อย่างไรก็ดีชื่อที่ได้รับความนิยมมากที่สุด เป็นชื่อที่เกิดจากการตั้งขึ้นของคุโด้ ยูซากุ ซึ่งมีความสัมพันธ์กับโทอิจิ ตอนที่ยูซากุเป็นผู้ล่าและโทอิจิเป็นจอมโจรคิด และสนใจเรื่องจอมโจร 1412 ที่สามารถปั่นหัวตำรวจได้ทั่วโลก ครั้งหนึ่งยูซากุหยิบหนังสือพิมพ์ที่มีเรื่องจอมโจรคิดมาอ่านดู แต่นักข่าวเขียนเลข 1412 เป็นหวัดๆ ทำให้เขาอ่านแบบเล่นคำ ปรากฏว่าสามารถอ่านได้เป็นตัวอักษร KID ยูซากุจึงตั้งชื่อของจอมโจรคนนี้ว่า "คิด"
ประวัติ > ข้อมูลจำเพาะ

ในคดี "ของขวัญจากอาคาโกะ" (จอมโจรอัจฉริยะ เล่ม 3) ฮาคุบะ ซางุรุ ได้เปิดเผยข้อมูลจำเพาะที่เกิดจากการเก็บรวบรวมได้ว่าจอมโจรคิดสูง 174 เซนติเมตร หนัก 58 กิโลกรัม อายุ 15-17 ปี หมู่เลือด B เชื้อสายญี่ปุ่น ผมดำ ตาซ้ายขวา 2.0 ระดับ ไอคิว 400 เล่นกีฬาเก่งโดยเฉพาะสกีแต่ไม่ถนัดสเก็ตน้ำแข็ง เมื่อนำข้อมูลเหล่านี้ไปเปรียบเทียบพบว่าตรงกับคุโรบะ ไคโตะ ทำให้ฮาคุบะกล่าวว่าจอมโจรคิดกับไคโตะเป็นบุคคลเดียวกัน แม้ตัวไคโตะจะปฏิเสธว่าไม่ใช่คิดก็ตาม นอกจากนี้ในเนื้อเรื่องพบว่าคิดชอบไอศกรีมช็อกโกแลตแต่กลัวปลา
ประวัติ > ความสามารถและอุปกรณ์พิเศษ

ความสามารถหลักของจอมโจรคิดไม่ว่าจะเป็นรุ่นพ่อหรือลูกคือการที่คิดสามารถปลอมตัวเป็นคนที่ไม่รู้จักและรู้จักได้เนียนมาก แม้กระทั่งเสียงก็สามารถปลอมได้โดยที่ไม่ต้องใช้เครื่องแปลงเสียง ในยอดนักสืบจิ๋วโคนันมีการกล่าวว่า ยูกิโกะซึ่งเป็นแม่ของชินอิจิได้ฝากตัวกับโทอิจิซึ่งครั้งนั้นทำให้ยูกิโกะรู้จักกับ ชารอน วินยาร์ด และทำให้เกิดเหตุการณ์หลาย ๆ อย่างขึ้น ด้วยความได้เปรียบนี้ทำให้คิดสามารถตรวจสอบสถานที่ตั้งของอัญมณีก่อนที่จะโจรกรรมได้โดยง่าย หรือในบางครั้งก็ทำการโจรกรรมทั้งที่ปลอมตัวอยู่ก็มีให้เห็น
อย่างไรก็ดี คิดก็ยังใช้อุปกรณ์เสริมเพื่อช่วยในการโจรกรรมด้วย เช่นใช้นกพิราบที่ติดกับดักฟังเสียงเพื่อช่วยในการดักฟังข้อมูลจากระยะไกล โดยใช้แว่นตาขาเดียว ใช้แฮงไกลเดอร์ในการหลบหนี ใช้ปืนที่ยิงออกมาเป็นรูปไพ่เพื่อป้องกันตัว ซึ่งเมื่อยิงออกไปไพ่กลายเป็นระเบิดควัน โดยไม่ใช้ปืนจริงเป็นอันขาด และใช้ผู้ช่วยในบางกรณี ดังจะสังเกตได้จากในอนิเมะเรื่อง ยอดนักสืบจิ๋วโคนัน ตอนที่ 387 ซึ่งโคนันกล่าวว่าคิดมีผู้ช่วยแสดงกลเดินบนอากาศ และต่อมาก็ได้รับการยืนยันเมื่อปรากฏว่าคิดได้จับเอาพวกของตนที่แฝงตัวเป็นนักข่าวหลบหนีไปด้วยกันในคดีเล่ม 61 แต่ถึงจะใช้อุปกรณ์ดีเพียงใดก็ตาม ก็ปรากฏในเนื้อเรื่องว่าคิดได้รับบาดเจ็บบ้างเช่นกันไม่ว่าจะเป็นจากผู้ขัดขวางเช่นโคนัน หรือบุคคลที่สามที่ไม่พอใจ เป็นต้น
นอกจากความสามารถในการโจรกรรม คิดยังมีความสามารถในการสืบสวนเช่นกัน ดังจะเห็นได้ในมูฟวี่ตอน บทเพลงมรณะแด่เหล่านักสืบ ที่คิดไปช่วยโคนันและเฮย์จิสึบสวนอยู่ช่วงหนึ่ง แล้วจึงไปปิดบัญชีกับนายมิยามะซึ่งเป็นบริษัทที่เป็นผู้สนับสนุนตัวการขโมยรถขนเงินที่คิดบังเอิญไปเห็นเหตุการณ์ ซึ่งผู้ที่ขโมยนั้นก็คือรุ่นน้องที่เรียนอยู่ที่มหาวิทยาลัยทางทะเลโยโกะฮะมะ ที่เดียวกับตัวประธานมิยามะนั่นเอง
ประวัติ > ลักษณะการโจรกรรม

ก่อนทำการโจรกรรม จอมโจรคิดจะส่งสาส์นเตือนถึงเหยื่อหรือตำรวจก่อน โดยสาส์นมีรูปแบบเป็นข้อความที่ต้องไขปริศนาอีกที รวมถึงมีรูปหน้าของจอมโจรคิด ซึ่งจอมโจรคิดจะวาดใหม่ทุกครั้งที่โจรกรรม เมื่อส่งสาส์นเตือนและตรวจสอบสถานที่โจรกรรมในบางครั้งเสร็จแล้ว จึงทำการโจรกรรมตามวิธีที่เขียนไว้ในสาส์นเตือน เช่น ทำการปลอมตัวเป็นผู้เกี่ยวข้องหรือตัวเหยื่อเพื่อตบตาตำรวจ และนำของหนีไป ทำให้เกิดความสับสนระหว่างของจริงและของปลอม แล้วชิงของจริงหนีไป เป็นต้น โดยในระหว่างการโจรกรรมคิดจะไม่ฆ่าคน ไม่ใช่ปืนจริง แต่จะขโมยของไปเพียงอย่างเดียว และไม่ลักพาตัวคนเป็นอันขาด โดยปกติแล้วในระหว่างการหลบหนีหรือการโจรกรรมนั้น คิดจะสวมชุดสูทสีขาวที่ทำจากผ้าไหม มีผ้าคลุมข้างหลังและหมวกสีขาว เนคไทสีแดง เสื้อเชื้ตตัวในสีน้ำเงิน และแว่นตาขาเดียว แต่ในบางครั้งเขาก็มิได้สวมชุดนี้อันเนื่องจากการปลอมตัวและเหตุผลอื่น ๆ เช่น เพื่อมิให้ถูกสังเกตได้โดยง่ายหากมีการใช้อุบายขโมยหรือหลบหนี เป็นต้น
ตามรายงานของตำรวจก่อนที่คิดจะลงมือโจรกรรมไข่อิมพีเรียล อีสเตอร์ในมูฟวี่ตอนที่ 3 ปริศนาพ่อมดคนสุดท้ายแห่งศตวรรษ จอมโจรคิดก่อคดีรวมทั้งสิ้น 134 คดี โดย 15 คดีในจำนวนคดีทั้งหมดเป็นคดีที่เกิดขึ้น ณ ประเทศสหรัฐอเมริกา ฝรั่งเศส และเยอรมัน และประเทศอื่น ๆ รวมทั้งสิ้น 12 ประเทศ รวมอัญมณีที่ขโมยไปได้ 152 รายการ คิดเป็นมูลค่า 38,725 ล้านเยน
แต่ตามความเป็นจริงแล้ว จอมโจรคิดนั้นไม่ใช่เป็นคนที่เห็นแก่เงิน เขาได้ขโมยของไปแล้วก็จริงแต่มักจะนำมาคืนเสมอโดยไม่ใช้สอยเลยแม้แต่น้อย คุโรบะ โทอิจิ รุ่นแรกนั้นได้หาเงินตนเองด้วยการเป็นนักมายากลที่มีชื่อเสียง แต่ไม่รู้ว่ามาเป็นจอมโจรคิดได้อย่างไร คนที่รู้ก็มีแต่คุโรบะ ชิคาเงะ ผู้เป็นภรรยาของโทอิจิและแม่ของไคโตะและคูณปู่อิจิ คนแก่ที่รับใช้โทอิจิเท่านั่น ส่วนคุโรบะ ไคโตะ  รุ่นที่ 2 ต้องการตามหาเพชรแพนโดร่าเท่านั้น เพื่อสืบหาบุคคลที่สังหารพ่อของเขาและองค์กรปริศนาที่ต้องการแพนโดร่า บางครั้งไคโตะขโมยของมาได้สำเร็จได้แต่มักจะหลุดมือไปด้วยเหตุผลบางประการ เช่น โดนเอโดงาวะ โคนันหรือสารวัตรนากาโมริที่เป็นคู่ปรับคอยไล่ล่าอยู่ แต่เขาก็ไม่สนใจและพูดได้ประโยดหนึ่งว่า "ของสิ่งนั้น ไม่ใช่ของสิ่งที่ฉันต้องการหรอก"
ความสัมพันธ์กับตัวละครอื่น > ในจอมโจรอัจฉริยะ

จอมโจรคิดมีความสัมพันธ์กับบุคคลในจอมโจรอัจฉริยะหลายคน ตั้งแต่รุ่นแรกของจอมโจรคิด (โทอิจิ) ซึ่งสารวัตรนาคาโมริ กินโซ ผู้รับผิดชอบคดีจอมโจรคิด เคยกล่าวว่าจอมโจรคิดเป็นเป้าหมายในชีวิตของเขาเลยทีเดียว ความสัมพันธ์นั้นสืบทอดมาสู่รุ่นลูกเช่นเดียวกัน เนื่องจากไคโตะเป็นเพื่อนของลูกสาวของสารวัตรนาคาโมริที่ชื่ออาโอโกะ สารวัตรกับไคโตะจึงสนิทสนมกันพอสมควร ทำให้สารวัตรกับไคโตะเป็นผู้ล่ากับผู้ถูกล่าไปในตัว โดยไคโตะก็ยังสามารถหนีได้ทุกครั้งเหมือนครั้งที่พ่อเขาเคยทำ สำหรับความสัมพันธ์กับเพื่อนในห้องเรียนของจอมโจรคิด มีดังนี้
อาโอโกะชอบไคโตะอยู่ แต่ก็ไม่รู้ว่าจอมโจรคิดก็คือคุโรบะ ไคโตะ ที่เป็นเพื่อนและคู่ปรับในห้องเรียนเดียวกันของเธอนั่น ในขณะที่ตัวคุโรบะ ไคโตะเองก็ชอบอาโอโกะอยู่เช่นกันแต่ไม่แสดงออก
ฮาคุบะซึ่งเป็นนักสืบที่ไปศึกษายังกรุงลอนดอน ประเทศอังกฤษ เป็นคู่ปรับกับจอมโจรคิดในด้านการโจรกรรมที่ฮาคุบะพยายามจะจับตัวคิดให้ได้ แต่ก็ถูกคิดซ้อนแผนกลับบ้างหรือขัดขวางบ้าง ไม่เพียงแต่ด้านโจรกรรมเท่านั้น ฮาคุบะพยายามจะเอาชนะใจอาโอโกะให้ได้ ถึงขนาดว่าคิดต้องพยายามขัดขวางไม่ให้แผนที่ฮาคุบะวางไว้สำเร็จ ฮาคุบะเป็นอีกคนที่รู้ตัวจริงของคิดจากข้อมูลที่ได้จากการวิเคราะห์ฐานข้อมูลเด็กนักเรียนของประเทศญี่ปุ่น
ตามเนื้อเรื่อง มีการบรรยายลักษณะของอาคาโกะว่า อาคาโกะเป็นผู้หญิงที่สวยจนทำให้ชายอื่นหลงเสน่ห์ได้หมด ยกเว้นจอมโจรคิด อาคาโกะซึ่งเป็นแม่มดจึงพยายามหาทางที่จะทำให้คิดมาสยบแทบเท้าให้ได้ แต่ไม่ว่าวิธีไหน ๆ ก็ไม่สำเร็จ อย่างไรก็ดีเธอเองเคยบอกว่าเธอชอบจอมโจรคิด และในบางครั้งก็ช่วยจอมโจรคิด เช่นในคดีแบล็กสตาร์แต่ถูกขัดจังหวะเสียก่อนด้วยเหตุผลเรื่องการห้ามใช้มนตราในที่สาธารณะ
ผลกระทบต่อยอดนักสืบจิ๋วโคนัน

เดิมทีแล้วอาโอยาม่าวาดการ์ตูนเรื่องจอมโจรอัจฉริยะและไยบะมาพร้อม ๆ กัน ลงพิมพ์ในนิตยสารโชเน็นซันเดย์และได้รับความนิยมทั้งคู่ จนกระทั่งมีครั้งหนึ่งในจอมโจรอัจฉริยะที่ได้มีการนำจอมโจรคิดมาเขียนร่วมกับไยบะ และลงตีพิมพ์ในจอมโจรอัจฉริยะฉบับรวมเล่มเล่ม 3 อย่างไรก็ดีเมื่ออาโอยาม่ามาวาดเรื่องยอดนักสืบจิ๋วโคนันซึ่งก็ได้รับความนิยมในทันทีที่มีการวางตลาด อาโอยาม่าก็จำเป็นต้องหยุดเขียนเรื่องจอมโจรอัจฉริยะ แต่อาโอยาม่าก็มิได้ปล่อยให้จอมโจรคิดหายไปจากมังงะแต่อย่างใด จอมโจรคิดได้กลับมาปรากฏตัวในโคนันเล่ม 16 โดยเป็นการเผชิญหน้ากันระหว่างโคนันกับจอมโจรคิด ครั้งนั้นเองมีการเปิดเผยข้อมูลที่ไม่ได้ถูกเปิดเผยในจอมโจรอัจฉริยะ เช่น ข้อมูลเกี่ยวกับที่มาของชื่อ ซึ่งในประเทศไทยปรากฏว่ามีผู้ติดตามเรื่องตั้งข้อสังเกตเมื่อได้อ่านยอดนักสืบจิ๋วโคนันเล่ม 55 ว่าที่มาของชื่อของจอมโจรคิดไม่ตรงกัน จนสามารถพิสูจน์ได้ว่าอาจเป็นการแปลผิดของสำนักพิมพ์ หลังจากเล่ม 16 ก็ยังมีการปรากฏตัวของจอมโจรคิดในยอดนักสืบจิ๋วโคนันอยู่เรื่อย ๆ ในขณะที่อาโอยาม่าก็เขียนจอมโจรอัจฉริยะซึ่งเป็นเรื่องหลักของจอมโจรคิดต่อด้วยเช่นกัน แต่ก็เขียนได้อีกแค่เล่มเดียวก็ต้องไปเขียนในยอดนักสืบจิ๋วโคนันต่อ อย่างไรก็ดีทางผู้สร้างอนิเมะของยอดนักสืบจิ๋วโคนันก็ได้นำเรื่องในจอมโจรอัจฉริยะมาดัดแปลงและทำเป็นเรื่องของยอดนักสืบจิ๋วโคนันแทน โดยต่อไปนี้คือรายการปรากฏตัวส่วนหนึ่งของจอมโจรคิดในยอดนักสืบจิ๋วโคนัน
ผลกระทบต่อยอดนักสืบจิ๋วโคนัน > การปรากฏตัวในโอวีเอ

| ตอนที่ | ชื่อไทย | ชื่อญี่ปุ่น | ตอนที่ตรงกับมังงะจอมโจรอัจฉริยะ |
| --- | --- | --- | --- |
| 1 | โคนันปะทะคิดปะทะไยบะ - ศึกแตกหักชิงดาบล้ำค่า | (ญี่ปุ่น: コナンvsキッドvsヤイバ 宝刀争奪大決戦!!; โรมาจิ: Konan tai Kiddo tai Yaiba Hōtō Soudatsu Daikessen) | เล่ม 3 ตอนพิเศษ "ไยบะ VS ไคโตะ" (ดัดแปลงเนื้อหา) |
| 4 | โคนัน คิดและคริสตัลมาเธอร์ | (ญี่ปุ่น: コナンとキッドとクリスタル·マザー; โรมาจิ: Konan to Kiddo to Kurisutaru Mazā) | เล่ม 4 ตอน "คริสตัลมาเธอร์" |
| 6 | ไล่ล่าหาอัญมณี! โคนันกับเฮย์จิปะทะคิด | (ญี่ปุ่น: 消えたダイヤを追え!コナン·平次vsキッド; โรมาจิ: Kieta Daiya o Oe! Konan, Heiji vs Kiddo) | - |
ผลกระทบต่อยอดนักสืบจิ๋วโคนัน > สินค้าอื่น ๆ

ตามที่ได้กล่าวมาแล้วว่าจอมโจรคิดเป็นที่รู้จักในบทบาทการปรากฏตัวในยอดนักสืบจิ๋วโคนัน สินค้าที่ทำออกมาที่เกี่ยวกับจอมโจรคิดจึงเป็นสินค้าของยอดนักสืบจิ๋วโคนันแทบทั้งสิ้น ตัวอย่างสินค้าที่ทำออกมาและมีจอมโจรคิดออกมาด้วย เช่น
ปฏิทินยอดนักสืบจิ๋วโคนัน ประจำ พ.ศ. 2552 สำหรับปฏิทินประจำ พ.ศ. 2552 นั้น จอมโจรคิดจะปรากฏตัวในแผ่นของเดือนพฤษภาคมและมิถุนายน
หนังสือเล่มพิเศษของโชเน็นซันเดย์ 2 เล่ม เนื้อหาเกี่ยวกับจอมโจรคิดและโคนัน ได้แก่
ดีเทคทีฟโคนัน VS คิดเดอะแฟนธอมธีฟ (ญี่ปุ่น: 名探偵コナンVS怪盗キッド 完全版; โรมาจิ: Meitantei Konan VS Kaitou Kiddo Kanzenban)
เมทันเตโคนัน ไทเค็ทสึ ไคโตคิดโดะเฮ็น (ญี่ปุ่น: 名探偵コナン 対決怪盗キッド編; โรมาจิ: Meitantei Konan Taiketsu Kaitou kiddo hen)
กรมไปรษณีย์ญี่ปุ่นเคยจัดทำชุดแสตมป์ "ANIME HERO-HEROIN SERIES" ซึ่งเป็นแสตมป์ที่ระลึกอนิเมะ และมังงะ ที่ได้รับความนิยมสูงมาหลายชุด โดบชุดที่เกี่ยวกับยอดนักสืบจิ๋วโคนันและจอมโจรคิด ได้แก่ชุดที่ 4 และชุดที่ 10 โดยชุดที่ 4 ภาพของจอมโจรคิดจะเป็นภาพขณะเผชิญหน้ากับโคนันครั้งแรกในยอดนักสืบจิ๋วโคนันมาบรรจุลงในแสตมป์ และในชุดที่ 10  ที่วางจำหน่ายในวันที่ 17 เมษายน พ.ศ. 2552 ซึ่งเป็นแสตมป์แนวคิด "สี่ฤดู" เป็นภาพจอมโจรคิดกับโคนัน โดยมีแฮงไกเดอร์ของจอมโจรคิดบินตัดพระจันทร์
บริษัทบันไดเคยผลิตฟิกเกอร์รูปจอมโจรคิดออกมาวางจำหน่าย ในฐานะส่วนหนึ่งของฟิกเกอร์ขนาดเล็กของยอดนักสืบจิ๋วโคนัน
นอกจากนี้ยังมีสินค้าที่เกี่ยวกับจอมโจรคิดอีกหลายหลายรายการ ไม่ว่าจะเป็นไฟฉาย โปสเตอร์ เป็นต้น
ข้อสังเกตด้านที่มาของชื่อในประเทศไทย

มีผู้ติดตามเรื่องในประเทศไทยส่วนหนึ่งตั้งข้อสังเกตเกี่ยวกับที่มาของจอมโจรคิด ตามที่ปรากฏในมังงะเล่ม 16 และเล่ม 55 ที่จัดพิมพ์โดยสำนักพิมพ์วิบูลย์กิจ เนื่องจากที่มาของชื่อ "คิด" ที่คุโด้ ยูซากุเป็นคนตั้งตามที่ระบุไว้ในทั้งสองเล่มระบุไม่ตรงกัน โดยในเล่มที่ 16 ดอกเตอร์อากาสะกล่าวว่า "เขา (ยูซากุ) บังเอิญทำเหล้าหกใส่ตัว 1412 เลยอ่านใหม่ได้ว่า เค ไอ ดี KID (คิด)" ในขณะที่เล่มที่ 55 มีการยกคำพูดของคุโด้ ยูกิโกะที่พูดกับโคนันทางโทรศัพท์ว่า "เขา (ยูซากุ) บอกว่านักหนังสือพิมพ์เขียน 1412 หวัด ๆ เขาก็เลยอ่านมันว่าคิด" ผู้ติดตามเรื่องกลุ่มหนึ่งได้สอบทานกับต้นฉบับภาษาญี่ปุ่น และ Case Closed ซึ่งเป็นหนังสือการ์ตูนยอดนักสืบจิ๋วโคนันฉบับสหรัฐอเมริกา และพบว่าที่มาของชื่อ "คิด" ที่ถูกต้องคือที่มาที่ว่านักหนังสือพิมพ์เขียนหวัดจึงอ่านว่าคิด ดังที่ระบุไว้ในเล่ม 55 เนื่องจากปรากฏในต้นฉบับทั้งสองว่า
１４１２のナンバーを洒落てこう読んだのじゃ
 (1412 no Number wo sharetekou kouyon danoja)
He took the number 1412 and redesigned it to look like K-I-D
ในต้นฉบับภาษาญี่ปุ่นประกอบด้วยคำว่าชาเรรุ (ญี่ปุ่น: 洒落る; โรมาจิ: Shareru) ที่แปลว่าเล่นคำ ซึ่งในต้นฉบับของ Case Closed ใช้คำว่า Redesign ซึ่งตรงกับความหมายเดิมในภาษาญี่ปุ่น แต่ผู้แปลภาษาไทยแยกคำนี้ออกเป็นสองคำ โดยแยกเป็นคำว่า สะเกะ (ญี่ปุ่น: 酒; โรมาจิ: Sake) ที่แปลว่าเหล้าและ โอชิรุ (ญี่ปุ่น: 落ちる; โรมาจิ: Ochiru) ที่แปลว่าตก, หล่น ทำให้ความหมายผิดเพี้ยนไป
ดูเพิ่ม

ยอดนักสืบจิ๋วโคนัน
จอมโจรอัจฉริยะ
โกโช อาโอยาม่า
ตัวละครในยอดนักสืบจิ๋วโคนัน
ยอดนักสืบจิ๋วโคนัน เดอะมูฟวี่
ปริศนาพ่อมดคนสุดท้ายแห่งศตวรรษ
มนตราแห่งรัตติกาลสีเงิน
บทเพลงมรณะแด่เหล่านักสืบ
ปริศนามรณะเหนือน่านฟ้า
ปริศนาทานตะวันมรณะ
ศึกชิงอัญมณีสีคราม
แหล่งข้อมูลอื่น

แฟนไซต์ของผู้ติดตามผลงานจอมโจรอัจฉริยะ เก็บถาวร 2008-07-27 ที่ เวย์แบ็กแมชชีน
ฐานข้อมูลอย่างเป็นทางการเกี่ยวกับเนื้อเรื่องในมังงะยอดนักสืบจิ๋วโคนัน ของนิตยสารโชเน็นซันเดย์
| ด ค กยอดนักสืบจิ๋วโคนัน โดย โกโช อาโอยามะ |
| --- | --- | --- |
| ตัวละครหลัก |  คุโด้ ชินอิจิ / เอโดงาวะ โคนัน  โมริ รัน  โมริ โคโกโร่  คิซากิ เอริ  ซึซึกิ โซโนโกะ  ฮัตโตริ เฮย์จิ  โทยามา คาสึฮะ  มิยาโนะ ชิโฮะ / ไฮบาระ ไอ  โยชิดะ อายูมิ  ซึบุรายะ มิซึฮิโกะ  โคจิมะ เก็นตะ  ฮอนโด เอย์สึเกะ  มิซึนาชิ เรย์นะ / ฮอนโด ฮิเดมิ  จอมโจรคิด / คุโรบะ ไคโตะ  ฮาคุบะ ซางูรุ  |  |
| ภาพยนตร์ |  คดีปริศนาระเบิดระฟ้า  คดีฆาตกรรมไพ่ปริศนา  ปริศนาพ่อมดคนสุดท้ายแห่งศตวรรษ  คดีฆาตกรรมนัยน์ตามรณะ  คดีปริศนาเส้นตายสู่สวรรค์  ปริศนาบนถนนสายมรณะ  คดีฆาตกรรมแห่งเมืองปริศนา  มนตราแห่งรัตติกาลสีเงิน  ยุทธการเหนือห้วงทะเลลึก  บทเพลงมรณะแด่เหล่านักสืบ  ปริศนามหาขุมทรัพย์โจรสลัด  บทบรรเลงแห่งความตาย  ปริศนานักล่าทรชนทมิฬ  ปริศนามรณะเหนือน่านฟ้า  15 นาทีเฉียดวิกฤติมรณะ  ปริศนาระทึก-ศึกลูกหนังมรณะ  ฝ่าวิกฤติเรือรบมรณะ  ลูแปงที่ 3 ปะทะ ยอดนักสืบจิ๋วโคนัน เดอะมูฟวี่  ปริศนากระสุนมรณะ  ปริศนาทานตะวันมรณะ  ปริศนารัตติกาลทมิฬ  ปริศนาเพลงกลอนซ่อนรัก  ปฏิบัติการสายลับเดอะซีโร่  ศึกชิงอัญมณีสีคราม  กระสุนสีเพลิง  เจ้าสาวฮาโลวีน  มฤตยูใต้น้ำทมิฬ  ปริศนาปราการ 5 แฉก  One-Eyed Flashback  |  |
| โอวีเอ |  โคนันปะทะคิดปะทะไยบะ - ศึกแตกหักชิงดาบล้ำค่า  สิบหก ผู้ต้องสงสัย!?  โคนัน และ เฮย์จิ และเด็กที่หายตัวไป  โคนัน กับคิด และคริสตัลมาเธอร์  เป้าหมายคือโคโกโร่! บันทึกลึกลับของขบวนการนักสืบเยาวชน  ไล่ล่าหาอัญมณี! โคนันกับเฮย์จิปะทะคิด  คำใบ้มรณะจากอากาสะ ฮิโรชิ  การไขคดีของซึซึกิ โซโนโกะ  เมื่อ 10 ปีผ่านไป  โคนัน ปะทะ จอมโจรคิด เกาะแห่งกับดัก  ข้อมูลลับจากลอนดอน  ปาฏิหาริย์ไม้เบสบอลในตำนาน  |  |
| แมจิก ไฟล์ |  Shinichi Kudo — The Case of the Mysterious Wall and the Black Labrador  Shinichi and Ran — The Memories from Mahjong pieces and Tanabata  Osaka Okonomiyaki Odyssey  The Niigata-Tokyo Souvenir Capriccio  Fantasista Flower  |  |
| ตอนพิเศษโทรทัศน์ |  Time Travel of the Silver Sky  Black History  ลูแปงที่ 3 ปะทะ ยอดนักสืบจิ๋วโคนัน  เป้าหมายคือ โมริ โคโกโร่!  คดีปริศนากับโคนันที่หายไป  เอพิโสด วัน: กำเนิดยอดนักสืบจิ๋ว  นิยายรักตำรวจนครบาล ~ คืนก่อนแต่งงาน  |  |
| ภาคคนแสดง |  จดหมายท้าทายถึงคุโด้ ชินอิจิ บทนำก่อนอำลา  เผชิญหน้าองค์กรชุดดำ  ชินอิจิปะทะปริศนาวิหคมรณะ  ชินอิจิกับปริศนาเกียวโตชินเซ็นกุมิ  13 ห้องแห่งความตาย  |  |
| หนังสือฉบับนิยาย |  ตำนานขุมทรัพย์โคชู  ซิมโฟนีสังหาร  สาสน์ท้าแด่คุโด้ ชินอิจิ - บทนำแห่งการลาจาก  การกลับมาของคุโด้ ชินอิจิ - ประทะองค์กรชุดดำ  พลิกคดีแม่มดแห่งเอจินบาระ  สาสน์ท้าแด่คุโด้ ชินอิจิ - ปริศนาวิหคมรณะ  สาส์นท้าแด่คุโด้ ชินอิจิ - คดีฆาตกรรมห้องพิพากษา  |  |
| รายชื่อและอื่น ๆ |  รายชื่อตอน มังงะ  อนิเมะ  สปิน-ออฟ วันสบาย ๆ ของซีโร่  ห้าพยัคฆ์นักเรียนตํารวจ  ฮันซาวะ ตัวร้ายสุดโหด  APTX4869  เพลงประกอบภาพยนตร์การ์ตูน  เกม  |  |
คุโรบะ โทอิจิ จอมโจรคิดรุ่นที่ 1 และพ่อของคุโรบะ ไคโตะ จอมโจรคิดคนปัจจุบัน
รหัสอาชญากรซึ่งถูกเขียนอย่างหวัด
สัญลักษณ์ของจอมโจรคิดที่ส่งมาจากสาส์นเตือน
ดูน (ภาพยนตร์ พ.ศ. 2564)

บทความนี้เกี่ยวกับภาพยนตร์ฉายเมื่อ พ.ศ. 2564 สำหรับความหมายอื่น ดูที่ ดูน
| ดูน |
| --- | --- |

กำกับ: เดอนี วีลเนิฟว์
บทภาพยนตร์:   จอน สเปตส์  เดอนี วีลเนิฟว์  อีริก รอธ 
สร้างจาก: ดูน โดย แฟรงค์ เฮอร์เบิร์ต
อำนวยการสร้าง:   เดอนี วีลเนิฟว์  แมรี พาเรนต์  เคล บอยเตอร์  โจ คารัคโชโล จูเนียร์ 
นักแสดงนำ:   ทิโมธี ชาลาเมต์  รีเบคกา เฟอร์กูสัน  โอสการ์ อิซาอัก  จอช โบรลิน  สเต็ลลัน สกอชกวด  เดฟ บอทิสตา  สตีเฟน แมกคินลีย์ เฮนเดอร์สัน  เซ็นเดยา  จาง เจิ้น  ชาร์ลอตต์ แรมพลิง  เจสัน โมโมอา  ฆาบิเอร์ บาร์เดม 
กำกับภาพ: เกร็ก ฟราเซอร์
ตัดต่อ: โจ วอล์คเกอร์
ดนตรีประกอบ: ฮันส์ ซิมเมอร์
บริษัทผู้สร้าง: เลเจนดารีพิกเชอส์ 
ผู้จัดจำหน่าย: วอร์เนอร์บราเธอส์พิกเชอส์
วันฉาย:   3 กันยายน ค.ศ. 2021 (2021-09-03) (เวนิส)  22 ตุลาคม ค.ศ. 2021 (2021-10-22) (สหรัฐ) 
ความยาว: 155 นาที
ประเทศ: สหรัฐ
ภาษา: อังกฤษ
ทุนสร้าง: 165 ล้านดอลลาร์สหรัฐ
ทำเงิน: 402 ล้านดอลลาร์สหรัฐ
ดูน (อังกฤษ: Dune; มีชื่อบนหน้าจอว่า Dune: Part One) เป็นภาพยนตร์นิยายวิทยาศาสตร์แนวมหากาพย์อเมริกันที่ออกฉายในปี ค.ศ. 2021 กำกับโดย เดอนี วีลเนิฟว์ พร้อมบทภาพยนตร์โดย จอน สเปตส์, เดอนี วีลเนิฟว์ และ อีริก รอธ เป็นครั้งแรกของการวางแผนดัดแปลงสองส่วนจากนวนิยายชื่อเดียวกันปี ค.ศ. 1965 โดยแฟรงค์ เฮอร์เบิร์ต ซึ่งจะครอบคลุมเนื้อหาประมาณครึ่งแรกของหนังสือ ภาพยนตร์เรื่องนี้นำแสดงโดยทีมนักแสดง ได้แก่ ทิโมธี ชาลาเมต์, รีเบคกา เฟอร์กูสัน, โอสการ์ อิซาอัก, จอช โบรลิน, สเต็ลลัน สกอชกวด, เดฟ บอทิสตา, สตีเฟน แมกคินลีย์ เฮนเดอร์สัน, เซ็นเดยา, เดวิด ดัสมอลเชิน, จาง เจิ้น, ชารอน ดันแคน-บริวสเตอร์, ชาร์ลอตต์ แรมพลิง, เจสัน โมโมอา และ ฆาบิเอร์ บาร์เดม
ดูน ออกฉายรอบปฐมทัศน์ของโลกในงานเทศกาลภาพยนตร์นานาชาติเวนิสครั้งที่ 78 ในวันที่ 3 กันยายน พ.ศ. 2564 และเข้าฉายในโรงภาพยนตร์ในสหรัฐแบบ 3 มิติในวันที่ 22 ตุลาคม พ.ศ. 2564 โดยวอร์เนอร์บราเธอส์พิกเชอส์ ฉายพร้อมกันบนสตรีมมิ่งเอชบีโอแม็กซ์เปิดบริการ 31 วัน ภาพยนตร์ได้รับการตอบรับที่ดีจากนักวิจารณ์ ทำรายได้ 402 ล้านดอลลาร์สหรัฐ หนึ่งสัปดาห์หลังภาพยนตร์ออกฉาย มีการประกาศสร้าง Dune: Part Two โดยมีกำหนดออกฉายวันที่ 15 มีนาคม พ.ศ. 2567
นักแสดง

ทิโมธี ชาลาเมต์ รับบท พอล แอทรีเดส
รีเบคกา เฟอร์กูสัน รับบท เลดี้ เจสสิก้า แอทรีเดส
โอสการ์ อิซาอัก รับบท เลโต แอทรีเดส
จอช โบรลิน รับบท เกอร์นีย์ ฮัลเลค
สเต็ลลัน สกอชกวด รับบท บารอน วลาดิมีร์ ฮาร์คอนเนน
เดฟ บอทิสตา รับบท Beast Rabban Harkonnen
ชารอน ดันแคน-บริวสเตอร์ รับบท ลีต ไคน์ส
สตีเฟน แมกคินลีย์ เฮนเดอร์สัน รับบท ทูฟีร์ ฮาวาต
เซ็นเดยา รับบท ชานี
จาง เจิ้น รับบท ดร.เวลลิงตัน ยูเอ้
ชาร์ลอตต์ แรมพลิง รับบท Reverend Mother
เจสัน โมโมอา รับบท ดันแคน ไอดาโฮ
ฆาบิเอร์ บาร์เดม รับบท สติลการ์
เดวิด ดัสมอลเชิน รับบท Peter De Vries
แบ็บ โอลูซานโมกุน รับบท Jamis
Golda Rosheuvel รับบท Shadout Mapes
โรเจอร์ หยวน รับบท ร้อยโท แลนวิลล์
แหล่งข้อมูลอื่น

วิกิมีเดียคอมมอนส์มีสื่อเกี่ยวกับ ดูน
วิกิคำคม มีคำคมที่กล่าวโดย หรือเกี่ยวกับ ดูน
เว็บไซต์ทางการ
ดูน ที่อินเทอร์เน็ตมูวีเดตาเบส
ดูน ที่สยามโซน
ดูน ที่ออลมูวี
ดูน ที่รอตเทนโทเมโทส์
ดูน ที่บ็อกซ์ออฟฟิศโมโจ
ดูน ที่เมทาคริติก